Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 138/13/4403	Nitra, 15.7.2013
EEČ : 2-32-127-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
spolu s obvineným XXXXX v presne nezistenú dobu pred Vianocami roku 2012 na Petzwalovej ul. č. 545/15  v Nitre otvorili si pomocou nájdených kľúčov od bytu poškodenej XXXXX jej byt, do ktorého vošli, celý ho prehľadali a z bytu odniesoli 1 ks fotoaparát striebornej farby, ktorý bol uložený v skrinke obývacej miestnosti, čím poškodenej spôsobili škodu 80,- €,

lebo je nepochybné, že skutok nespáchal obvinený

Odôvodnenie:
Uznesením povereného policajta Obvodného oddelenia Policajného zboru XXXXX, vydaným pod ČVS: ORP-308/NR-NR-2013, zo dňa 13.02.2013 bolo podľa § 199 odsek 1 Trestného poriadku začaté trestné stíhanie vo veci prečinu krádeže podľa 
§ 212 odsek 2 písmeno a) Trestného zákona v súbehu s prečinom porušovanie domovej slobody podľa § 194 odsek 1 Trestného zákona.
Dňa 13.02.2013 bolo podľa § 206 odsek 1 Trestného poriadku vznesené obvinenie XXXXX a XXXXX pre spolupáchateľstvom spáchaný prečin krádeže podľa § 20 k § 212 odsek 2 písmeno a) Trestného v súbehu s prečinom porušovanie domovej slobody podľa § 20 k § 194 odsek 1 Trestného zákona na skutkovom základe uvedenom vo výroku tohto uznesenia.
	V rámci vyšetrovania boli ku skutku vypočutí obaja obvinení, poškodená XXXXX a svedok XXXXX, pričom vykonaným dokazovaním, výpoveďami vyššie uvedených svedkov, ale predovšetkým z výpovedí obvinených a následne vykonanou konfrontáciou medzi obvinenými  vyplynulo, že obv. XXXXX sa uvedenej krádeže nedopustil, ale skutku sa dopustil obv. XXXXX, ktorý v presne nezistenú dobu pred Vianocami roku 2012 na Petzwalovej ul. č. 545/15  v Nitre našiel kľúče od bytu poškodenej XXXXX, ktoré manžel poškodenej zabudol v zámku poštovej schránky bytu poškodenej, pomocou nich vošiel sám do bytu poškodenej na XXXXX  v Nitre, z ktorého odniesol na neznáme miesto 1 ks fotoaparát striebornej farby, ktorý bol uložený v skrinke obývacej miestnosti, a ktorý neskôr u XXXXX vymenil za 35,- €. 
	Obvinený XXXXX v rámci konfrontácie na vysvetlenie svojho obvinenia voči XXXXX ešte uviedol, že si myslel, že keď to povie aj na XXXXX, tak bude mať menší trest.

Podľa § 20 Trestného zákona, trestný čin je spáchaný formou spolupáchateľstva, ak bol spáchaný spoločným konaním dvoch alebo viacerých páchateľov (spolupáchatelia), zodpovedá každý z nich, ako keby trestný čin spáchal sám.
 
	Keďže vykonaným dokazovaním nebolo preukázané konanie obvineného XXXXX a jeho spoluúčasť na spáchaní uvedených prečinov, prokurátor podľa § 215 odsek 2 písmeno c) Trestného poriadku zastaví trestné stíhanie, ak je nepochybné, že skutok nespáchal obvinený. 

Vzhľadom na vyššie uvedené skutočnosti bolo rozhodnuté tak, ako je uvedené vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Soňa Struhárová
prokurátorka